Il-Kummissjoni Ewropea pproponiet regoli ġodda li jippermettu lill-awtoritajiet tal-kompetizzjoni tal-Istati Membri biex ikunu jistgħu jinfurzaw ir-regoli tal-UE dwar l-antirust b'mod aktar effettiv. Il-proposta għandha l-għan li jiġi żgurat li dawn ikollhom l-istrumenti kollha li jkollhom bżonn biex jagħmlu dan. Il-Kummissarju inkarigat mill-politika tal-kompetizzjoni Margrethe Vestager qalet: “Bir-regoli tal-antitrust tal-UE, is-swieq jaħdmu aħjar, bl-awtoritajiet tal-kompetizzjoni tal-Istati Membri u l-Kummissjoni li jaħdmu id f'id f'dan ir-rigward. Huwa għalhekk li rridu li l-awtoritajiet nazzjonali tal-kompetizzjoni kollha jkunu jistgħu jieħdu deċiżjonijiet b'mod totalment indipendenti u li jkollhom għodod effettivi għad-dispożizzjoni tagħhom biex iwaqqfu l-ksur tal-liġi u jissanzjonawh. Dan għaliex il-konsumaturi u n-negozji Ewropej għandhom għax igawdu minn suq uniku li jiffunzjona tajjeb.” Il-Viċi President għal-Impjiegi, it-Tkabbir, l-Investiment u l-Kompetittività Jyrki Katainen qal: “Il-Kummissjoni se tapprofondixxi s-sħubija tagħha mal-awtoritajiet nazzjonali kollha tal-kompetizzjoni sabiex is-Suq Uniku jaħdem aħjar u jkun eqreb lejn iċ-ċittadini u l-kumpaniji madwar l-UE.” L-awtoritajiet nazzjonali tal-kompetizzjoni tal-Kummissjoni Ewropea u tal-Istati Membri jaħdmu mill-qrib flimkien fl-infurzar tar-regoli antitrust tal-UE fil-qafas tan-Netwerk Ewropew għall-Kompetizzjoni (NEK). Dan in-netwerk huwa l-bażi għall-applikazzjoni koerenti tar-regoli tal-antitrust tal-UE mill-awtoritajiet kollha li jinfurzawhom. Sa mill-2004 l-awtoritajiet nazzjonali tal-kompetizzjoni u l-Kummissjoni adottaw aktar minn elf deċiżjoni u investigaw firxa kbira ta' każijiet fis-setturi kollha tal-ekonomija. Mill-2004 sal-2014 aktar minn 85 % tad-deċiżjonijiet kollha li japplikaw ir-regoli tal-antitrust tal-UE ittieħdu minn awtoritajiet nazzjonali tal-kompetizzjoni. Il-proposta tal-lum mill-Kummissjoni hija intenzjonata li tkompli tagħti setgħa lill-awtoritajiet tal-kompetizzjoni tal-Istati Membri. Hija għandha l-għan li tiżgura li meta tiġi applikata l-istess bażi legali l-awtoritajiet nazzjonali tal-kompetizzjoni jkollhom l-istrumenti ta' infurzar xierqa, sabiex jiksbu żona ta' infurzar komuni ġenwina fil-qasam tal-kompetizzjoni. Ma għandux ikun importanti fejn tkun ibbażata kumpanija fi ħdan is-Suq Uniku fil-każ tal-infurzar tal-kompetizzjoni. Billi jiġi żgurat li l-awtoritajiet nazzjonali tal-kompetizzjoni jkunu jistgħu jaġixxu b'mod effettiv, il-proposta tal-Kummissjoni għandha l-għan li jingħata kontribut għall-objettiv li jinkiseb Suq Uniku ġenwin, bil-promozzjoni tal-għan aħħari li jkun hemm swieq, impjiegi u tkabbir kompetittivi. Il-proposta biex isiru regoli ġodda ssegwi konsultazzjoni pubblika dwar l-għoti ta' poteri lill-awtoritajiet nazzjonali tal-kompetizzjoni sabiex ikunu aktar effettivi, li l-Kummissjoni nediet f'Novembru 2015. Ir-regoli proposti, la darba jiġu adottati, se jipprovdu lill-awtoritajiet nazzjonali tal-kompetizzjoni sett minimu ta' għodod komuni, kif ukoll setgħat effettivi ta' infurzar, sabiex jiġi żgurat li huma: a) Jaġixxu b'mod indipendenti meta jinfurzaw ir-regoli antitrust tal-UE u jaħdmu b'mod totalment imparzjali, mingħajr ma jieħdu struzzjonijiet minn entitajiet pubbliċi jew privati. b) Ikollhom ir-riżorsi neċessarji finanzjarji u umani biex ikunu jistgħu jaħdmu. c) Ikollhom is-setgħat kollha meħtieġa biex ikunu jistgħu jiġbru l-evidenza kollha relevanti, bħal ma hu d-dritt li jfittxu f'telefons ċellulari, laptops u tablets. d) Ikollhom l-għodod neċessarji biex ikunu jistgħu jimponu sanzjonijiet proporzjonati u ta' deterrent fil-każ ta' ksur tar-regoli tal-antitrust tal-UE. Il-proposta tinkludi regoli dwar ir-responsabbiltà u s-suċċessjoni tal-kumpaniji proprjetarji sabiex il-kumpaniji ma jkunux jistgħu jiffrankaw multi billi jagħmlu ristutturar korporattiv. L-awtoritajiet nazzjonali tal-kompetizzjoni se jkunu jistgħu wkoll jinfurzaw il-pagament ta' multi kontra kumpaniji li jkunu qegħdin iwettqu ksur u li ma jkollhomx preżenza legali fit-territorju tagħhom. Din hija karatteristika importanti peress li għadd dejjem jikber ta' kumpaniji joperaw internazzjonalment. e) Ikollhom programmi ta' klemenza kkoordinati li jinkoraġġixxu lill-kumpaniji jressqu evidenza ta' kartelli illegali. Dan iżid l-inċentivi ġenerali għall-kumpaniji biex jipparteċipaw fi programmi ta' klemenza u biex jirrappurtaw il-parteċipazzjoni tagħhom f'kartelli. Il-proposta tal-Kummissjoni tissottolinja l-importanza tad-drittijiet fundamentali tal-kumpaniji u tobbliga lill-awtoritajiet biex jirrispettaw ċerti salvagwardji xierqa fl-eżerċizzju tas-setgħat tagħhom, skont il-Karta tad-Drittijiet Fundamentali tal-UE. Il-proposta għal regoli ġodda tieħu l-forma ta' Direttiva li se tippermetti li jiġu rispettati speċifikazzjonijiet nazzjonali. Id-Direttiva issa se tiġi trażmessa lill-Parlament Ewropew u lill-Kunsill biex tiġi adottata, f'konformità mal-proċess leġiżlattiv normali. Meta d-Direttiva tiġi adottata, l-Istati Membri jkollhom jittrasponu d-dispożizzjonijiet tad-Direttiva fil-liġi nazzjonali. Sfond: Ir-Regolament tal-Kunsill 1/2003 kien ta kontribut għal infurzar aktar b'saħħtu tar-regoli tal-antitrust fi ħdan l-UE sa minn mindu daħal fis-seħħ fl-1 ta' Mejju 2004, u dan immodernizza l-infurzar tar-regoli tal-UE tal-antitrust dwar il-prassi kummerċjali restrittivi (l-Artikolu 101) u l-abbuż tal-pożizzjonijiet dominanti tas-suq (l-Artikolu 102). Ir-Regolament temm is-sistema ta' notifika li kien hemm qabel, li skontha l-kumpaniji kienu jinnotifikaw il-ftehimiet lill-Kummissjoni għall-approvazzjoni skont ir-regoli tal-antitrust, u beda jippermetti lill-qrati u lill-awtoritajiet tal-kompetizzjoni tal-Istati Membri biex jagħmlu kontribut akbar fl-infurzar tar-regoli tal-kompetizzjoni Ewropej. Ir-Regolament ħoloq ukoll Netwerk tal-Awtoritajiet tal-Kompetizzjoni Ewropew (ECN) li fi ħdanu l-Kummissjoni u l-awtoritajiet nazzjonali tal-kompetizzjoni jikkoordinaw l-applikazzjoni tar-regoli tal-antitrust tal-UE. Il-Komunikazzjoni tal-Kummissjoni dwar l-Għaxar snin tar-Regolament tal-Kunsill 1/2003 (COM (2014) 453) identifikat għadd ta' oqsma potenzjali ta' azzjoni sabiex l-awtoritajiet ikunu jistgħu jinfurzaw il-liġi b'aktar effettività. Bħala segwitu, il-Kummissjoni għamlet konsultazzjoni pubblika bejn Novembru 2015 u Frar 2016 u esplorat opzjonijiet għal azzjoni konkreta kemm mal-awtoritajiet nazzjonali tal-kompetizzjoni kif ukoll mal-ministeri tal-Istati Membri. Fid-19 ta' April 2016, il-Kumitat dwar l-Affarijiet Ekonomiċi u Monetarji tal-Parlament Ewropew u d-Direttorat Ġenerali tal-Kompetizzjoni tal-Kummissjoni Ewropea organizzaw flimkien Seduta Pubblika dwar kif l-awtoritajiet nazzjonali tal-kompetizzjoni jistgħu jinfurzaw il-liġi b'mod aktar effettiv.